Penthouse-ul Ioanei Timofte, nepoata fostului șef al SRI, Radu Timofte, scos la licitație / Prețul de pornire e estimat la cel puțin o jumătate de milion de euro
Agenția de Administrare a Bunurilor Indisponibilizate scoate la licitație penthouse-ul Ioanei Timofte, nepoata fostului șef al SRI, anunță Știrile ProTV.
Ioana Timofte este cercetată de DIICOT pentru delapidare, iar proprietatea se află în zona de Nord a Capitalei.
Agenția Ministerului Justiției – ANABI – a demarat procedura de vânzare a penthouse-ului de 260 de metri pătrați al Ionei Timofte, dar și a două locuri de parcare în garajul subteran. Proprietatea este situată în zona de Nord a Capitalei, pe strada Ion Ionescu de la Brad, relatează Știrile Pro TV.
Locuința a fost sechestrată de procurorii DIICOT în ancheta în care nepoata fostului director al Serviciului de Informații este acuzată că, împreună cu alții, ar fi înșelat Compania Naţională pentru Controlul Cazanelor cu aproape 10 milioane de lei. Ar fi cheltuit – susțin procurorii – fonduri publice pe achiziții fictive.
"Este vorba despre un prejudiciu consistent. Este vorba despre un demers al procurorului care are obligația de a identifica bunuri care să acopere acest prejudiciu, iar acest prejudiciu trebuie garantat cu bunuri care au o valoare ridicată. Este cazul acestui imobil. Cei care vor dori să participe vor avea de de achitat o taxă de participare de 10% din valoarea bunului, urmând ca după adjudecarea imobilului să aibă un termen de plată de cinci zile", spune Cornel Călinescu, director ANABI:
ANABI va cere părerea unui expert ca să stabilească prețul de pornire, dar se estimează că va fi cel puțin o jumătate de milion de euro. La care s-ar putea adăuga peste 100.000, din vânzarea locurilor de parcare, dar și a dotărilor – electronice și electrocasnice, toate noi, încă nedespachetate.
"Prețul corect al acestui apartament este circa 700.000 de euro. Având în vedere că cine participă la licitatție se așteaptă să obțină un avantaj clar, datorită faptului că este o vânzare forțată, atunci cred ne așteptăm pe la 400-500.000 de euro să fie fie achiziționat prin licitație. Acesta având 20 de ani, o locație relativă, cu mult zgomot, nu cred că se va vinde la 700.000 de euro", explică Eduard Uzonov, expert în imobiliare.
Suspecta Ioana Timofte, susțin surse apropiate de anchetă citate de Știrile Pro TV, ar fi fost de acord cu vânzarea penthouse-ului chiar în perioada anchetei, fără să mai aștepte procesul. Susține că ar fi cumpărat locuința cu 350.000 de euro și ar fi investit în modernizare tot atâta. Pentru ANABI este o premieră după modificarea legii care permite vânzarea proprietăților sechestrate chiar în perioada anchetei.
Miza acestei vânzări la licitație este una foarte importantă pentru stat, care poate și trebuie să recupereze pretinsul prejudiciu, dar și pentru suspectă. Pentru că acoperirea pagubei de care este acuzată ar însemna reducerea limitei de pedeapsă pe care Ioana Timofte o riscă în cazul în care va fi găsită vinovată.
Pe lista bunurilor scumpe scoase la licitație de ANABI se află și Cadillac-ul unui om de afaceri din Galați, acuzat de proxenetism. Pentru acest automobil licitația pornește de la 58.900 de euro.
Ioana Timofte, directoarea Companiei pentru Controlul Cazanelor (ISCIR) a donat în 2022 mamei sale penthouse-ul din București, două case și două terenuri intravilane, anunțau în iulie 2023 jurnaliștii de la Reporter de Iași.
Ioana Timofte a fost pusă sub acuzare de procurorii DIICOT, în mai 2023, pentru constituire de grup infracțional organizat într-un dosar cu prejudiciu de aproximativ 2 milioane de euro. Genţi, pungi şi saci cu bani presupus delapidaţi apar în înregistrările ambientale făcute de procurorii DIICOT în birourile directorilor de la Compania Naţională pentru Controlul Cazanelor, Instalațiilor de Ridicat și Recipientelor sub Presiune (CNCIR) din subordinea Ministerului Energiei, se arată în ordonanţa DIICOT de începere a urmăririi penale, consultată de G4Media.ro.
Conform declarației de avere depusă anul acesta, Ioana Timofte a menționat faptul că mai deține două autoturisme (Mercedes și Volkswagen), 40.000 de euro și 52.000 de lei în conturi, bijuterii în valoare de 80.000 de euro și datorii de circa 110.000 de euro.
La capitolul venituri pe anul fiscal 2022, ea a menționat 716.778 lei de la ISCIR, parte salariu, parte bonus în calitate de șefă a instituției.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank